NARIADENIE KOMISIE (ES) č. 1401/2007
z 28. novembra 2007,
ktorým sa obnovuje výlov čertovitých v zónach VIIIc, IX a X Medzinárodnej rady pre výskum morí (ICES) a vo vodách ES oblasti 34.1.1 Rybárskeho výboru pre stredovýchodný Atlantik (CECAF) plavidlami plaviacimi sa pod vlajkou Portugalska
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (1), a najmä na jeho článok 26 ods. 4,
so zreteľom na nariadenie Rady (EHS) č. 2847/93 z 12. októbra 1993, ktorým sa zriaďuje kontrolný systém spoločnej politiky rybolovu (2), a najmä na jeho článok 21 ods. 3,
keďže:
(1)
V nariadení Rady (ES) č. 41/2007 z 21. decembra 2006, ktorým sa na rok 2007 stanovujú rybolovné možnosti a súvisiace podmienky pre určité populácie rýb a skupiny populácií rýb uplatniteľné vo vodách Spoločenstva a pre plavidlá Spoločenstva vo vodách, v ktorých sa vyžaduje obmedzovanie úlovkov (3), sa ustanovujú kvóty na rok 2007.
(2)
Dňa 23. augusta 2007 Portugalsko oznámilo v súlade s článkom 21 ods. 2 nariadenia (EHS) č. 2847/93, že od 27. augusta 2007 zastaví výlov čertovitých v zónach VIIIc, IX a X Medzinárodnej rady pre výskum morí (ICES), ako aj vo vodách ES oblasti 34.1.1 Rybárskeho výboru pre stredovýchodný Atlantik (CECAF).
(3)
Dňa 3. októbra 2007 Komisia v súlade s článkom 21 ods. 3 nariadenia (EHS) č. 2847/93 a článkom 26 ods. 4 nariadenia (ES) č. 2371/2002 prijala nariadenie (ES) č. 1160/2007 (4), ktorým sa s účinnosťou od rovnakého dátumu zakazuje výlov čertovitých vo vodách zón VIIIc, IX a X Medzinárodnej rady pre výskum morí (ICES), ako aj vo vodách ES oblasti 34.1.1 Rybárskeho výboru pre stredovýchodný Atlantik (CECAF).
(4)
Podľa informácií, ktoré Komisia dostala od portugalských orgánov, je stále dostupné určité množstvo čertovitých v rámci portugalskej kvóty v zónach VIIIc, IX a X, ako aj vo vodách ES oblasti 34.1.1 Rybárskeho výboru pre stredovýchodný Atlantik (CECAF). Preto by sa mal povoliť výlov čertovitých v daných vodách plavidlami plaviacimi sa pod vlajkou Portugalska alebo registrovanými v Portugalsku.
(5)
Aby sa umožnil výlov tohto množstva čertovitých pred koncom tohto roka, toto povolenie by malo nadobudnúť účinnosť 8. novembra 2007.
(6)
Nariadenie Komisie (ES) č. 1160/2007 by sa malo zrušiť s účinnosťou od 8. novembra 2007.
PRIJALA TOTO NARIADENIE:
Článok 1
Zrušenie
Nariadenie (ES) č. 1160/2007 sa týmto zrušuje.
Článok 2
Nadobudnutie účinnosti
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 8. novembra 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. novembra 2007